Timo Lehtovaara

Timo Lehtovaara (s. 1965 Saarijärvi) on suomalainen kuoronjohtaja, sovittaja ja musiikinopettaja. Lehtovaara perusti kamarikuoro Kampin Laulun, jota hän johti vuosina 1990–2005. 
Kuoro voitti muun muassa Klemetti-kuorokilpailun Orivedellä 1996, Corkin kansainvälisen kuorokilpailun Irlannissa 1997 ja Béla Bártok -kilpailun Unkarin Debrecenissä 2002.. Tampereen sävel -kuorokatselmuksessa 1997 Kampin Laulu oli paras kuoro, saavuttaen kolme kultaleimaa. Ensimmäisessä Harald Andersén -kamarikuorokilpailussa Helsingissä vuonna 2003 kuoro sijoittui kolmanneksi. Vuonna 1998 Kampin Laulu esiintyi Taiwanissa, Taipein kansainvälisillä kuorofestivaaleilla. Vuonna 2003 kuoro teki konserttimatkan Australiaan esiintyen Sydneyssä, Brisbanessa ja Canberrassa. 

Lehtovaara on johtanut myös muun muassa Turun konservatorion kamarikuoroa 2003–2008 sekä uudelleen 2018–2023, Mieskuoro Laulun Ystäviä ja Suomen Kanttorikuoroa (CCF). Turkulaisen Chorus Cathedralis Aboensis -sinfoniakuoron taiteellisena johtajana Lehtovaara toimi vuosina 2008–2014. 

Vuonna 2000 Timo Lehtovaara toimi kymmenen kulttuuripääkaupungin yhteisen kuoroprojektin Voices Of Europe Helsingin vastaavana kuoronjohtajana. Projektiin liittyi kuukauden mittainen konserttikiertue Euroopassa. Lehtovaara on toiminut vuoden 2005 Tampereen sävel -kilpailun tuomaristossa sekä vuoden 2007 Tampereen sävel -kilpailun taiteellisena johtajana. Lehtovaara on toiminut Suomen Kuoronjohtajayhdistyksen hallituksessa vuosina 1998–2001, Sekakuoroliiton taiteellisena johtajana vuosina 2001–2003, sekä Sulasolin taiteellisena johtajana 2012–2018. 

Vuodesta 2001 Lehtovaara on toiminut Turussa Puolalanmäen musiikkilukion musiikin lehtorina. Hän johtaa Puolalanmäessä kamarikuoro Chorus Iucundusta (Juccis), sekä diskanttikuoro Chorus Iuvenalista (Juve), sekä musiikkilukion ja musiikkiluokkien yhteistä orkesteria Concentus Aboensis.

Musiikkilukion kamarikuoro Chorus Iucundus on menestynyt muun muassa Tampereen sävel -katselmuksessa, saaden 2015 kaksi kultaleimaa, 2017 yhden kultaleiman, sekä myös 2023 yhden kultaleiman. Chorus Iucundus valittiin myös Derryn kansainväliseen kuorokilpailuun Pohjois-Irlannissa 2018, ja saavutti erikoispalkinnon parhaasta vanhan musiikin teoksen tulkinnasta. Syksyllä 2024 Chorus Iucundus edusti Suomea Let The Peoples Sing -kuorokilpailun lapsi- ja nuorisokuorosarjassa. 

Musiikkilukion diskanttikuoro Chorus Iuvenalis saavutti kansallisessa Erik Fordell -kuorokilpailussa 2020 jaetun toisen sijan. Juve oli ainoa äänitekarsinnasta loppukilpailuun valittu nuorisokuoro. Chorus Iuvenalis nimitettiin 2022–2023 Yleisradion vuoden nuorisokuoroksi.

Suomen Kuoronjohtajayhdistys on antanut Lehtovaaralle tunnustuksen Vuoden kuoronjohtaja 2009. Hän sai myös Suomen Valkoisen Ruusun ansioristin 2022 työstään musiikkikasvattajana.  

Lehtovaara on toiminut Sibelius-Akatemiassa kuoronjohdon ja musiikin sovittamisen lehtorina vuosina 1997–2001. Lisäksi hän on opettanut kuoronjohtoa Tampereen konservatoriossa vuosina 1996–1998, Klemetti-Opiston kesäkursseilla vuosina 1997–2005 ja Turun konservatoriossa vuosina 2006–2008, sekä lukuisilla lyhytkursseilla. Lisäksi hän kirjoittaa jatkuvasti sovituksia kuoroille, orkestereille ja muille kokoonpanoille. Sulasol on julkaissut Lehtovaaran kirjoittaman Sovitusoppaan 2014.  

Lehtovaara on myös toiminut muusikkona, sovittajana ja tuottajana yli 70 äänitteellä. Musiikin tyylien skaala yltää kuoromusiikista irlantilaisen kansanmusiikin kautta lastenmusiikkiin saakka. Vuosina 1999–2001 hän oli muusikkona mukana TV2:n suositussa Huvitutti-lastenkonserttisarjassa. Lehtovaara soittaa muun muassa bassoa, saksofonia, huilua ja erilaisia etnisiä puhaltimia sekä sahaa.

 Lähteet 

Luokka:Suomalaiset kuoronjohtajat
Luokka:Vuonna 1965 syntyneet
Luokka:Elävät henkilöt